En die nuusmaker van 2017 is…Argieffoto Die Nasionale Persklub het Sondag die Nuusmaker van die Jaar aangekondig. Josh Charle, die klub se voorsitter, het gesê die uitgelekte Gupta-e-posse is as die nuusmaker vir 2017 aangewys. Sedert 1980 kies die Persklub jaarliks die nuusmaker of nuusgebeurlikheid wat die hooftrekke in plaaslike en internasionale media in die tydperk van ŉ jaar oorheers het, asook ŉ geweldige uitwerking gehad het. “Ons ontvang nominasies en motiverings van ons landwye Persklub-lede, waarna ons uitvoerende komitee vergader en uit die nominasies ŉ nuusmaker kies,” het Jos Charle, die klub se voorsitter, in ŉ verklaring gesê. Volgens Charle het die uitgelekte e-posse ŉ ongekende invloed op die land gehad en ongekende mediadekking gekry. “Die e-posse het ŉ noemenswaardige invloed op ons land se geskiedenis gehad en sal steeds in parlementêre navrae, hofsake en die regterlike kommissie van ondersoek na staatskaping voorkom. Die ondersoekende joernaliste van AmaBhungane, ŉ nie-winsgewende organisasie, het ŉ reusetaak verrig deur die inligting te kry, dit veilig te hou, te verwerk en te publiseer.” Charle het gesê 100 000 en 200 000 e-posse het die Guptas se sake en interaksie met die staat en politici blootgelê. Die toekenning sal later vanjaar aan die AmaBhungane-span, die Zulu-woord vir miskruiers, oorhandig word. Van die vorige nuusmakers sluit in: renosterstropery, die Oscar Pistorius-verhoor, Charlize Theron wat die eerste Suid-Afrikaner was wat ŉ Oscar-toekenning gekry het vir haar rol in die fliek Monster, Thuli Madonsela, Jacob Zuma, Nelson Mandela en FW de Klerk. Die Persklub het beklemtoon die toekenning is op nuusdekking en -waarde gebaseer en nie noodwendig meriete nie.